A BIZOTTSÁG 2006/127/EK IRÁNYELVE
(2006. december 7.)
a 2002/55/EK tanácsi irányelv 7. cikkének alkalmazásában a zöldségfajok egyes fajtáinak a vizsgálatakor minimálisan figyelembe veendő tulajdonságok és a vizsgálat elvégzésének minimumkövetelményei tekintetében történő végrehajtási intézkedések meghatározásáról szóló 2003/91/EK irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a zöldségvetőmagok forgalmazásáról szóló, 2002. június 13-i 2002/55/EK tanácsi irányelvre (1) és különösen annak 7. cikke (2) bekezdésének a) és b) pontjára,
mivel:
(1)
A 2003/91/EK bizottsági irányelv (2) elfogadásával azt kívánták biztosítani, hogy a tagállamok által nemzeti fajtajegyzékükbe felvett fajták vizsgálatakor minimálisan figyelembe vett jellemzők és a vizsgálat elvégzésének minimumkövetelményei megfelelnek a Közösségi Növényfajta-hivatal (CPVO) által megállapított iránymutatásoknak, amennyiben ilyen iránymutatásokat határoztak meg. Egyéb fajtákra vonatkozóan az irányelv előírja, hogy az Új Növényfajták Oltalmára Létesült Nemzetközi Szövetség (UPOV) iránymutatásai alkalmazandók.
(2)
A Közösségi Növényfajta-hivatal (CPVO) és az Új Növényfajták Oltalmára Létesült Nemzetközi Szövetség (UPOV) azóta számos egyéb faj vonatkozásában is megállapított iránymutatásokat és néhány frissítésre szorulót naprakésszé tett.
(3)
A 2002/55/EK irányelv alkalmazási körét kiterjesztették, hogy új fajokra is érvényes legyen.
(4)
A 2003/91/EK irányelvet ezért ennek megfelelően módosítani kell.
(5)
Az ebben az irányelvben előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságának véleményével,
ELFOGADTA EZT AZ IRÁNYELVET:
1. cikk
A 2003/91/EK irányelv I. és II. melléklete helyébe ezen irányelv mellékletének szövege lép.
2. cikk
A 2007. július 1-je előtt megkezdett vizsgálatokat illetően a tagállamok dönthetnek úgy, hogy a 2003/91/EK irányelvnek az ezen irányelv által történő módosítás előtt érvényes szövegét alkalmazzák.
3. cikk
A tagállamok legkésőbb 2007. június 30-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Haladéktalanul eljuttatják a Bizottsághoz az említett rendelkezések szövegét, valamint az említett rendelkezések és ezen irányelv közötti megfelelést bemutató táblázatot.
Ezeket a rendelkezéseket 2007. július 1-jétől alkalmazzák.
A tagállamok által elfogadott rendelkezéseknek szövegükben hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
4. cikk
Ez az irányelv az Európai Unió Hivatalos Lapjában történő kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2006. december 7-én.